Сабор Аляксандра Неўскага ў Варшаве як сімвал расійскага прыгнёту Польшчы ў 1926 годзе быў знішчаны. Перад знішчэннем інтэр’ер храма па магчымасці быў дэмантаваны. У тым ліку і мазаікі Васняцова. Было прынята рашэнне перадаць іх у збудаваны ў 1931 годзе сабор у Баранавічах. Так варшаўскія мазаікі пецярбуржскіх майстроў і мастакоў апынуліся ў Заходняй Беларусі. Сёння яны – праўдзівае ўпрыгожанне храма. Чатыры мазаікі знаходзяцца ў сярэдзіне сабора, яшчэ тры – звонку. Іх лёгка адрозніць ад сучаснай мазаічнай выявы Божай Маці, што ўпрыгожвае ўваход у храм: традыцыйную васняцоўскую манеру выканання нельга зблытаць ні з чым.